**ՏԵՂԵԿԱՆՔ – ՀԻՄՆԱՎՈՐՈՒՄ**

Քաղաքացու գույքին պատճառված վնասը հատուցելուն համաձայնություն տալու մասին Աբովյան համայնքի ավագանու որոշման նախագծի ընդունման անհրաժեշտության վերաբերյալ

«Աբովյանի համայնքային կոմունալ տնտեսություն» համայնքային ոչ առևտրային կազմակերպության կողմից շահագործվող Աբովյան համայնքին պատկանող ЛТЗ-60 AB մակնիշի անվավոր տրակտորի շահագործման ժամանակ 2019 թվականի ապրիլի 22-ին տեղի է ունեցել ճանապարհատրանսպորտային պատահար, որի հետևանքով քաղաքացի Հմայակ Ռոբերտի Գևորգյանին պատկանող «Լեքսուս» մակնիշի 88 ZO 888 պետհամարանիշի ավտոմեքենային պատճառվել է 2 079 000 (երկու միլիոն յոթնասունինը հազար) դրամ վնաս /հիմք՝ 22.04.2019թ. կազմված ՀՀ ոստիկանության ՃՏՊ գործերով վարչական վարույթ իրականացնելու վերաբերյալ արձանագրությունը և «Ռոսգոսստրախ» ապահովագրական ընկերության փաստաթղթերը/։

17.06.2019թ. քաղաքացի Հմայակ Գևորգյանը դիմում է ներկայացրել համայանքապետարան՝ պատճառված վնասը հատուցելու խնդրանքով։

Հայաստանի Հանրապետության քաղաքացիական օրենսգրքի 1058-րդ հոդվածի 1-ին մասի համաձայն՝ 1. Քաղաքացու անձին կամ գույքին, ինչպես նաև իրավաբանական անձի գույքին պատճառված վնասը լրիվ ծավալով ենթակա է հատուցման այն պատճառած անձի կողմից: Վնասի հատուցման պարտականությունն օրենքով կարող է դրվել վնաս չպատճառած անձի վրա:

Նույն օրենսգրքի 1063-րդ հոդվածի համաձայն՝ քաղաքացուն կամ իրավաբանական անձին պետական մարմինների, տեղական ինքնակառավարման մարմինների կամ դրանց պաշտոնատար անձանց ապօրինի գործողություններով (անգործությամբ)` ներառյալ պետական կամ տեղական ինքնակառավարման մարմնի` օրենքին կամ այլ իրավական ակտին չհամապատասխանող ակտ հրապարակելու հետևանքով, պատճառված վնասը հատուցում է Հայաստանի Հանրապետությունը կամ համապատասխան համայնքը:

Նույն օրենսգրքի 10711-րդ հոդվածի 1-ին և 3-րդ մասերի համաձայն՝ անշարժ գույքի օգտագործման, տիրապետման, տնօրինման, շահագործման կամ կառուցապատման ընթացքում այլ անձանց կամ նրանց գույքին պատճառված վնասի հատուցման պատասխանատվությունը կրում է անշարժ գույքի սեփականատերը, եթե չի ապացուցում, որ վնասը ծագել է անհաղթահարելի ուժի կամ տուժողի դիտավորության հետևանքով:

Անշարժ գույքի օգտագործման, տիրապետման, տնօրինման, շահագործման կամ կառուցապատման ընթացքում այլ անձին պատճառված վնասը հատուցած անշարժ գույքի սեփականատերը հետադարձ պահանջի (ռեգրեսի) իրավունք ունի այն անձի նկատմամբ, որի մեղքով պատճառվել է վնասը` իր կողմից տրված հատուցման չափով:

Նույն օրենսգրքի 1074-րդ հոդվածի համաձայն՝ 1. Այլ անձի (աշխատողի` ծառայողական, պաշտոնեական կամ այլ աշխատանքային պարտականությունները կատարելիս, տրանսպորտային միջոցներ վարելիս և այլն) պատճառած վնասը հատուցած անձը հետադարձ պահանջի (ռեգրեսի) իրավունք ունի այդ անձի նկատմամբ` իր վճարած հատուցման չափով, եթե այլ չափ սահմանված չէ օրենքով:

«Վարչարարության հիմունքների և վարչական վարույթի մասին» Հայաստանի Հանրապետության օրենքի 108-րդ հոդվածը սահմանում է՝ Հայաստանի Հանրապետությունը կամ համայնքը, որը հատուցել է պատճառված վնասը, իրավունք ունի հետադարձ պահանջներ ներկայացնելու վարչական մարմնի այն պաշտոնատար անձին, ում գործողությունները կամ անգործությունը հանգեցրել են ոչ իրավաչափ վարչարարության, և որի հետևանքով վնաս է պատճառվել անձին:

«Ա**վտոտրանսպորտային միջոցների օգտագործումից բխող պատասխանատվության պարտադիր ապահովագրության մասին» ՀՀ օրենքի 25-րդ հոդվածի 2-րդ մասի համաձայն՝** պարտադիր ապահովագրման ենթակա չէ հետևյալ տրանսպորտային միջոցների օգտագործումից բխող պատասխանատվությունը.

1) առավելագույն արագությունը 50 կմ/ժ-ը կամ շարժիչի ծավալը 50 սմ3-ը չգերազանցող ավտոտրանսպորտային միջոցներ...։

Վերոգրյալի հիման վրա առաջարկվում է համաձայնություն տալ քաղաքացի Հմայակ Գևորգյանին պատկանող ավտոմեքենային պատճառված 2 079 000 (երկու միլիոն յոթնասունինը հազար) դրամ վնասը համայնքի բյուջեից հատուցելու համար, միաժամանակ ձեռնարկել համապատասխան միջոցներ գումարն օրենքով սահմանված կարգով, հետադարձ պահանջի իրավունքով վնասը հասցրած անձից հետ ստանալու համար։

Քաղաքացու գույքին պատճառված վնասը հատուցելուն համաձայնություն տալու մասին Աբովյան համայնքի ավագանու որոշման նախագծի ընդունման առնչությամբ Աբովյան համայնքի բյուջեի եկամուտներում և ծախսերում փոփոխություններ չեն առաջանում։

**ՀԱՄԱՅՆՔԻ ՂԵԿԱՎԱՐ ՎԱՀԱԳՆ ԳԵՎՈՐԳՅԱՆ**